Folketing
2009-04-21

Det var mange spørgsmål på en gang. Nu skal jeg se, om jeg kan huske dem alle sammen. Men først og fremmest vil jeg gøre klart, at vi tager stilling til forslaget nu, og her og nu siger vi nej til fixerum. Men vi siger også: Vi vil gerne være med til at presse vores minister på området og sige, at der skal ske noget på området. Vi kan ikke leve med, som det ser ud på Vesterbro i dag. Der skal gøres noget. Så hvis vi kunne nå en enighed om, hvordan vi kunne presse vores sundhedsminister til at gøre noget, sætte nogle initiativer i gang, til at gøre det, der blev lovet i 2006, da vi stod her samme sted, så vil vi gerne være med til det. For der skal ske noget på området, og vi er ikke glade for, at vi kan stå her og sige, at lægeordineret heroin ikke er startet endnu. Så de interne drøftelser har vi haft.